Tamo preko Dunava / Vjeruj mi
Tamo preko Dunava / Vjeruj mi jest singl sarajevske i jugoslavenske pop rok grupe Rezonansa. Sarajevska izdavačka kuća Diskoton objavila ga je 1978. godine, a obje pjesme uvrštene su i na njihovom albumu "Prolaz molim", koji je objavljen iste godine. Muziku, aranžman i stihove za obje pjesme napisao je Brano Likić. Naslovna pjesma "Tamo preko Dunava" zanimljiva je po promjenama muzičkih stilova i ritma. Prva dva stiha u pjesmi počinju pjevanjem Brane Likića u živahnom 5/4 ritmu, a u refrenu se mijenja nastavljajući u uobičajenom rokenrol 4/4 ritmu. Refren u pjesmi otpjevala je Branka Likić uz diskretnju pratnju violine, nakon čega slijedi solo na električnoj gitari u stilu američke country muzike. Nastavlja se povratkom na ritam i pjevanje s početka pjesme. Na B-strani singl ploče je pjesma pod nazivom "Vjeruj mi" za koju je stihove, muziku i aranžman napisao Brano Likić. Ova ljubavna pjesma počinje laganim sviranjem na akustičnoj gitari i pjevanjem Brane Likića. U cijeloj pjesmi aktivna je i električna gitara sa solom u središnjem, kao i završnom dijelu pjesme. Fotografiju za omot singl ploče uradio je Dušan Ilić, a dizajn Nedim Bačvić.